รัฐบาลไทย-ข่าวทำเนียบรัฐบาล-ผลการจัดเก็บรายได้รัฐบาลสุทธิในช่วง 9 เดือนแรกของปีงบประมาณ 2560
วันพฤหัสบดีที่ 27 กรกฎาคม 2560
ผลการจัดเก็บรายได้รัฐบาลสุทธิในช่วง 9 เดือนแรกของปีงบประมาณ 2560
ผลการจัดเก็บรายได้รัฐบาลสุทธิในช่วง 9 เดือนแรกของปีงบประมาณ 2560 (ตุลาคม 2559 – มิถุนายน 2560) รัฐบาลจัดเก็บรายได้สุทธิ จํานวน 1,740,349 ล้านบาท สูงกว่าประมาณการตามเอกสารงบประมาณ 7,639 ล้านบาท หรือร้อยละ 0.4
นายกฤษฎา จีนะวิจารณะ ผู้อํานวยการสํานักงานเศรษฐกิจการคลังในฐานะโฆษกกระทรวงการคลัง เปิดเผยว่า “ผลการจัดเก็บรายได้รัฐบาลสุทธิในช่วง 9 เดือนแรกของปีงบประมาณ 2560 (ตุลาคม 2559 – มิถุนายน 2560) รัฐบาลจัดเก็บรายได้สุทธิ จํานวน 1,740,349 ล้านบาท สูงกว่าประมาณการตามเอกสารงบประมาณ 7,639 ล้านบาท หรือร้อยละ 0.4 มีสาเหตุจากการนําส่งรายได้ของรัฐวิสาหกิจ การจัดเก็บรายได้ของหน่วยงานอื่น และการจัดเก็บรายได้ของกรมสรรพสามิต สูงกว่าประมาณการ 26,621 23,050 และ 5,216 ล้านบาท หรือร้อยละ 25.8 22.2 และ 1.3 ตามลําดับ โดยภาษีที่จัดเก็บได้สูงกว่าเป้าหมายที่สําคัญ ได้แก่ ภาษีเงินได้นิติบุคคล ภาษีน้ํามัน และภาษีเบียร์”
นายกฤษฎาฯ กล่าวเพิ่มเติมว่า “สําหรับในช่วงที่เหลือของปีงบประมาณ 2560 กระทรวงการคลังจะติดตามและกํากับดูแลให้การจัดเก็บรายได้รัฐบาลเป็นไปตามเป้าหมายอย่างใกล้ชิดต่อไป”
ผลการจัดเก็บรายได้รัฐบาลสุทธิในช่วง 9 เดือนแรกของปีงบประมาณ 2560 (ตุลาคม 2559 – มิถุนายน 2560) และเดือนมิถุนายน 2560
1. ในช่วง 9 เดือนแรกของปีงบประมาณ 2560 (ตุลาคม 2559 – มิถุนายน 2560) (ตารางที่ 1) รัฐบาลจัดเก็บรายได้สุทธิ จํานวน 1,740,349 ล้านบาท สูงกว่าประมาณการ 7,639 ล้านบาท หรือร้อยละ 0.4 (ต่ํากว่าช่วงเดียวกันปีที่แล้วร้อยละ 3.1) โดยการนําส่งรายได้ของรัฐวิสาหกิจ การจัดเก็บรายได้ของหน่วยงานอื่น และการจัดเก็บรายได้ของกรมสรรพสามิต สูงกว่าประมาณการ อย่างไรก็ดี ผลการจัดเก็บรายได้ในช่วง 9 เดือนแรกของปีงบประมาณ 2560 ต่ํากว่าช่วงเดียวกันปีที่แล้ว เนื่องจากในช่วงเดียวกันปีที่แล้วมีรายได้พิเศษ เช่น การประมูลใบอนุญาตให้ใช้คลื่นความถี่เพื่อประกอบกิจการโทรคมนาคม (3G และ 4G) การรับรู้ส่วนเกินจากการจําหน่ายพันธบัตร (Premium) เป็นรายได้แผ่นดิน การชําระภาษีการพนันของสํานักงานสลากกินแบ่งรัฐบาล เป็นต้น ซึ่งหากไม่รวมรายได้พิเศษดังกล่าว การจัดเก็บรายได้ในปีนี้ จะขยายตัวร้อยละ 3.0 เมื่อเทียบกับช่วงเดียวกันปีก่อน
ผลการจัดเก็บรายได้แยกตามหน่วยงานจัดเก็บสรุปได้ ดังนี้
1.1 กรมสรรพากร จัดเก็บรายได้รวม 1,289,872 ล้านบาท ต่ํากว่าประมาณการ 48,277 ล้านบาท หรือร้อยละ 3.6 แต่ยังสูงกว่าช่วงเดียวกันปีที่แล้วจํานวน 25,718 ล้านบาท หรือร้อยละ 2.0 โดยภาษีที่จัดเก็บได้ต่ํากว่าเป้าหมายที่สําคัญ ได้แก่ ภาษีมูลค่าเพิ่มจัดเก็บได้ต่ํากว่าเป้าหมาย 33,499 ล้านบาท หรือร้อยละ 5.7 แต่สูงกว่าช่วงเดียวกันปีที่แล้วร้อยละ 2.5 เนื่องจากภาษีมูลค่าเพิ่มที่จัดเก็บในประเทศเก็บได้ต่ํากว่าประมาณการ อย่างไรก็ดี การนําเข้าวัตถุดิบและสินค้าขั้นกลางขยายตัวได้ดี ส่งผลให้การจัดเก็บภาษีมูลค่าเพิ่มจากการนําเข้าขยายตัวจาก ช่วงเดียวกันปีก่อนร้อยละ 9.2
ภาษีเงินได้ปิโตรเลียมจัดเก็บได้ 35,714 ล้านบาท ต่ํากว่าประมาณการ 24,986 ล้านบาท หรือร้อยละ 41.2 (ต่ํากว่าช่วงเดียวกันปีที่แล้วร้อยละ 18.6) ส่วนหนึ่งเป็นผลจากราคาน้ํามันดิบในตลาดโลกเฉลี่ยของปี 2559 ต่ํากว่าข้อสมมติฐานที่ใช้ในการทําประมาณการ ทําให้กําไรสุทธิที่ต้องเสียภาษีลดลง
อย่างไรก็ดี ภาษีเงินได้นิติบุคคลจัดเก็บได้สูงกว่าเป้าหมาย 19,636 ล้านบาท หรือร้อยละ 5.2 (สูงกว่าช่วงเดียวกันปีที่แล้วร้อยละ 6.4) เป็นผลจากการจัดเก็บภาษีกําไรสุทธิ (ภ.ง.ด. 50) และภาษีจากค่าบริการและจําหน่ายกําไร (ภ.ง.ด. 54) ที่จัดเก็บได้สูงกว่าประมาณการ
1.2 กรมสรรพสามิต จัดเก็บรายได้รวม 420,393 ล้านบาท สูงกว่าประมาณการ 5,216 ล้านบาท หรือร้อยละ 1.3 (สูงกว่าช่วงเดียวกันปีที่แล้วร้อยละ 7.2) โดยภาษีที่จัดเก็บได้สูงกว่าเป้าหมาย ได้แก่ ภาษีน้ํามันจัดเก็บได้สูงกว่าประมาณการ 16,275 ล้านบาท หรือร้อยละ 11.1 (สูงกว่าช่วงเดียวกันปีที่แล้วร้อยละ 25.2) เนื่องจากการจัดเก็บภาษีน้ํามันเบนซินที่สูงกว่าประมาณการ การปรับเพิ่มอัตราภาษีน้ํามันเชื้อเพลิงสําหรับเครื่องบินไอพ่น และการจัดเก็บภาษีน้ํามันหล่อลื่น นอกจากนี้ ภาษีเบียร์จัดเก็บได้สูงกว่าประมาณการ 2,940 ล้านบาท หรือร้อยละ 4.6 (ต่ํากว่าช่วงเดียวกันปีที่แล้วร้อยละ 0.5)
1.3 กรมศุลกากร จัดเก็บรายได้รวม 77,855 ล้านบาท ต่ํากว่าประมาณการ 11,645 ล้านบาท หรือร้อยละ 13.0 (ต่ํากว่าช่วงเดียวกันปีที่แล้วร้อยละ 8.4) โดยเป็นผลจากการจัดเก็บอากรขาเข้าต่ํากว่าเป้าหมายจํานวน 12,443 ล้านบาท หรือร้อยละ 14.2 (ต่ํากว่าช่วงเดียวกันปีที่แล้วร้อยละ 9.5) เนื่องจากการใช้สิทธิพิเศษภายใต้ความตกลงเขตการค้าเสรี (FTA) มีอัตราการขยายตัวอย่างต่อเนื่องและผลกระทบจากการปรับโครงสร้างภาษีศุลกากร ระยะที่ 2 ทั้งนี้ มูลค่าการนําเข้าในรูปดอลลาร์สหรัฐและเงินบาทในช่วง 8 เดือนแรกของปีงบประมาณ 2560 ขยายตัวร้อยละ 11.7 และร้อยละ 10.0 ตามลําดับ โดยสินค้าที่จัดเก็บอากรขาเข้าได้สูงสุด 5 อันดับแรก ได้แก่ ยานบกและส่วนประกอบ เครื่องใช้ไฟฟ้าและอุปกรณ์ประกอบ เครื่องจักรและเครื่องใช้กล ของทําด้วยเหล็กหรือเหล็กกล้า และพลาสติก
1.4 รัฐวิสาหกิจ นําส่งรายได้รวม 129,607 ล้านบาท สูงกว่าประมาณการ 26,621 ล้านบาทหรือร้อยละ 25.8 (สูงกว่าช่วงเดียวกันปีที่แล้วร้อยละ 26.6) ซึ่งส่วนหนึ่งเป็นผลจากการนําส่งรายได้ที่ค้างนําส่งจากปีก่อนหน้า โดยรัฐวิสาหกิจที่นําส่งรายได้สูงกว่าประมาณการ 5 อันดับแรก ได้แก่ บริษัท ปตท. จํากัด (มหาชน) สํานักงานสลากกินแบ่งรัฐบาล การไฟฟ้านครหลวง โรงงานยาสูบ และการทางพิเศษแห่งประเทศไทย
1.5 หน่วยงานอื่น จัดเก็บรายได้รวม 127,090 ล้านบาท สูงกว่าประมาณการ 23,050 ล้านบาท หรือร้อยละ 22.2 (ต่ํากว่าช่วงเดียวกันปีที่แล้วร้อยละ 47.8) สาเหตุสําคัญมาจากการรับรู้ส่วนเกินจากการจําหน่ายพันธบัตร (Premium) เป็นรายได้แผ่นดิน การนําส่งเงินสภาพคล่องส่วนเกินของกองทุนหมุนเวียน และการนําส่งเงินเหลือจ่ายประจําปี 2559 ของสํานักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
กรมธนารักษ์จัดเก็บรายได้รวม 8,347 ล้านบาท สูงกว่าเป้าหมาย 2,892 ล้านบาท หรือร้อยละ 53.0 (สูงกว่าช่วงเดียวกันปีที่แล้วร้อยละ 54.8) โดยเป็นผลมาจากรายได้จากที่ราชพัสดุสูงกว่าประมาณการ 2,473 ล้านบาท หรือร้อยละ 37.4 สาเหตุมาจากการปรับปรุงค่าเช่าสนามบินของบริษัท ท่าอากาศยานไทย จํากัด (มหาชน) การนําส่งรายได้จากการขายที่ราชพัสดุให้กับการท่าเรือแห่งประเทศไทย และการเปิดประมูลให้ใช้ที่ในท่าเรือภูเก็ต นอกจากนี้ รายได้จากการจ่ายแลกเหรียญกษาปณ์จัดเก็บได้สูงกว่าประมาณการ 421 ล้านบาท หรือร้อยละ 65.8
1.6 การคืนภาษีของกรมสรรพากร จํานวน 220,090 ล้านบาท ต่ํากว่าประมาณการ 9,877 ล้านบาท หรือร้อยละ 4.3 ประกอบด้วยการคืนภาษีมูลค่าเพิ่ม 157,324 ล้านบาท ต่ํากว่าประมาณการ 26,576
ล้านบาท หรือร้อยละ 14.5 และการคืนภาษีอื่น ๆ (ภาษีเงินได้บุคคลธรรมดา ภาษีเงินได้นิติบุคคล ภาษีธุรกิจเฉพาะ และอากรแสตมป์) จํานวน 62,766 ล้านบาท สูงกว่าประมาณการ 16,699 ล้านบาท หรือร้อยละ 36.2
1.7 อากรถอนคืนกรมศุลกากร จํานวน 7,493 ล้านบาท ต่ํากว่าประมาณการ 147 ล้านบาท หรือร้อยละ 1.9
1.8 การจัดสรรภาษีมูลค่าเพิ่มให้กับองค์การบริหารส่วนจังหวัด จํานวน 11,415 ล้านบาท ต่ํากว่าประมาณการ 1,604 ล้านบาท หรือร้อยละ 12.3
1.9 เงินกันชดเชยภาษีสําหรับสินค้าส่งออก จํานวน 12,951 ล้านบาท ต่ํากว่าประมาณการ 925 ล้านบาท หรือร้อยละ 6.7
1.10 การจัดสรรภาษีมูลค่าเพิ่มให้องค์กรปกครองส่วนท้องถิ่น ตาม พ.ร.บ. กําหนดแผน และขั้นตอนการกระจายอํานาจฯ จํานวน 6 งวด เป็นเงิน 52,519 ล้านบาท ต่ํากว่าประมาณการ 121 ล้านบาท หรือร้อยละ 0.2
2. เดือนมิถุนายน 2560 (ตารางที่ 2) รัฐบาลจัดเก็บรายได้สุทธิ 241,715 ล้านบาท สูงกว่าประมาณการ 739 ล้านบาท หรือร้อยละ 0.3 (สูงกว่าเดือนเดียวกันปีที่แล้วร้อยละ 1.5) เป็นผลจากการจัดเก็บภาษีเงินได้นิติบุคคล การจัดเก็บภาษีน้ํามัน และการนําส่งรายได้ของรัฐวิสาหกิจ สูงกว่าประมาณการ 7,810 2,912 และ 2,542 ล้านบาท หรือร้อยละ 7.7 18.6 และ 50.4 ตามลําดับ อย่างไรก็ตาม ภาษีมูลค่าเพิ่มจัดเก็บได้ ต่ํากว่าประมาณการ 7,760 ล้านบาท หรือร้อยละ 11.0 (ต่ํากว่าช่วงเดียวกันปีที่แล้วร้อยละ 0.6) การนําส่งรายได้ของส่วนราชการอื่นต่ํากว่าประมาณการ 5,764 ล้านบาท หรือร้อยละ 38.2 (ต่ํากว่าช่วงเดียวกันปีที่แล้วร้อยละ 46.6) และภาษีเงินได้บุคคลธรรมดาจัดเก็บได้ต่ํากว่าประมาณการ 1,495 ล้านบาท หรือร้อยละ 5.2 (ต่ํากว่าช่วงเดียวกันปีที่แล้วร้อยละ 2.8)
สํานักนโยบายการคลัง สํานักงานเศรษฐกิจการคลัง
โทร. 0 2273 9020 ต่อ 3573